FI Euroopan unionin virallinen lehti CE 88/589

(2004/C 88 E/0601)

KIRJALLINEN KYSYMYS E-0130/03

esittäjä(t): Margrietus van den Berg (PSE) komissiolle

(28. tammikuuta 2003)

Aihe: TRIPS-sopimuksesta ja kansanterveydestä annetun Dohan julistuksen 6 kohdan täytäntöönpano

Dohan julistuksen 4 kohdassa todetaan, että TRIPS-sopimus ei estä jäseniä toteuttamasta toimenpiteitä kansanterveyden suojelemiseksi ja että sopimusta voidaan tulkita ja se voidaan panna täytäntöön niin, että se tukisi WTO:n jäsenien oikeutta suojella kansanterveyttä ja erityisesti edistää lääkkeiden saattamista kaikkien ulottuville.

Lisäksi julistuksen 5 kohdan b alakohdassa vahvistetaan, että jokaisella WTO:n jäsenellä on oikeus myöntää pakkolisenssejä ja vapaus päättää, millä perustein tällaisia lisenssejä myönnetään.

Myöntääkö komissio, ettei Dohan julistuksessa eikä TRIPS-sopimuksessa kummassakaan rajoiteta edellä mainittujen periaatteiden soveltamista vain tiettyihin kansanterveydellisiin ongelmiin tai vain tiettyihin maihin?

Myöntääkö komissio, että Dohan julistuksen 6 kohdan tarkoituksena on taata, että riittämättömän tuotantokapasiteetin omaavat WTO:n jäsenet voivat täysin hyötyä julistuksen määräyksistä samoin ehdoin kuin riittävän tuotantokapasiteetin omaavat jäsenet?

Tunnustaako komissio täten, että uusien rajoitusten tai lisärajoitusten määrääminen 6 kohdassa mainitun ongelman ratkaisemiseksi rikkoisi Dohan julistuksen henkeä ja että kehitysmaat voisivat perustellusti pitää sitä vilpillisenä?

Pascal Lamyn komission puolesta antama vastaus

(25. helmikuuta 2003)

Teollis- ja tekijänoikeuksien kauppaan liittyvistä näkökohdista tehdystä TRIPS-sopimuksesta ja kansanterveydestä annetussa Dohan julistuksessa vahvistettiin ja selvennettiin TRIPS-sopimuksen joustavuutta erityisesti pakkolisenssien ja rinnakkaistuonnin osalta. Lisäksi siinä vahvistettiin TRIPS-sopimuksen 7 ja 8 artiklan merkitys sopimuksen tulkinnan kannalta. Julistuksen oikeudellinen merkitys on suuri, sillä siinä ohjataan TRIPS-sopimuksen tulkintaa.

Julistuksen 6 kohdassa käsitellään kysymystä, jota ei saatu ratkaistua Dohassa ja johon TRIPS-sopimuksessa ei tarjota räätälöityä ratkaisua. Itse asiassa 6 kohta ei näin ollen koske Dohan julistuksen täytäntöönpanoa. Kaikki osapuolet voivat panna Dohan julistuksen täytäntöön ilman muita kansainvälisiä sopimuksia. Julistuksen 6 kohdan tarkoituksena on lisätä TRIPS-sopimuksen ja Dohan julistuksen joustavuutta. Sillä pitäisi luoda uusia mahdollisuuksia ratkaista TRIPS-sopimuksella niiden maiden ongelmat, joilla ei ole lääkealan tuotantokapasiteettia, antamalla niille mahdollisuus hyödyntää tehokkaasti pakkolisenssejä.

TRIPS-sopimukseen jo sisältyvään pakolliseen lisensointijärjestelmään verrattuna suurin ero on se, että tuotanto tapahtuu yhdessä maassa, josta koko tuotanto viedään toiseen maahan (TRIPS-sopimuksen voimassa olevien sääntöjen mukaisesti tuotteen tuotannon ja suurimman osan sen kulutuksesta on tapahduttava samassa maassa). Näin ollen tällaisten lisenssien käytön edellytykset on sovitettava todelliseen tilanteeseen. Kyse ei siis ole uusien ja hankalien rajoitusten määräämisestä, vaan edellytysten sovittamisesta eri tilanteisiin. Näin on tehty 16. joulukuuta 2002 annetussa päätösluonnoksessa (1), joka sisältää vähimmäistakeet tuonnin yhteisöön kulkeutumisen torjumiseksi ja jossa lisäksi täsmennetään (kuten unioni on ehdottanut), että tällaisten toimenpiteiden on oltava oikeassa suhteessa kyseessä olevien valtioiden hallinnollisiin valmiuksiin nähden. Kaikki Maailman kauppajärjestön (WTO) jäsenet yhtä lukuun ottamatta ovat kannattaneet tätä järjestelyä, jonka nojalla maat, joilla ei ole tuotantokapasiteettia, voisivat hyötyä pakkolisensseistä. Järjestelmä on täysin Dohan julistuksen hengen mukainen.

Kuten arvoisa parlamentin jäsen tietää, unioni kannatti täysin 16. joulukuuta 2002 hyväksyttyä tekstiä sekä siihen sisältyvää tauteja koskevaa viittausta Dohan julistuksen 1 kohtaan. Komissio pahoittelee sitä, ettei Yhdysvallat yhtynyt muiden osapuolten yksimielisyyteen asiasta, ja unioni jatkaa toimiaan monenvälisen ratkaisun varmistamiseksi mahdollisimman pian. Emme voi antaa neuvottelujen epäonnistua. WTO:n jäsenet sitoutuivat Dohassa pyrkimään monenväliseen ratkaisuun, ja sitoumusta on noudatettava. Tätä tarkoitusta varten unioni on vastikään tehnyt aloitteen Maailman terveysjärjestön kuulemisesta, jotta järjestelmän soveltamisen joustavuus voitaisiin varmistaa Dohan julistuksen soveltamisalan mukaisesti.

(1) WTO:n TRIPS-neuvoston puheenjohtajan päätösluonnos (viite: JOB (02) 217).